Source: https://www.ucimenadialku.sk/otazky/
Timestamp: 2020-04-10 17:49:51+00:00

Document:
Často kladené otázky - učímenadiaľku.sk
V tejto časti budeme postupne zverejňovať odpovede na najčastejšie otázky súvisiace so súčasnou situáciou. Odpovede sú vypracované ministerstvom školstva a majú záväzný charakter. Ak ste nenašli odpoveď na konkrétnu otázku, ktorá vás trápi, môžete ju zaslať prostredníctvom formulára.
Odpovede na vaše otázky sa budeme usilovať poskytnúť v čo najkratšom čase.
Oblasť pracovnoprávnych vzťahov Prerušené vyučovanie Prevádzkové záležitosti Školné Financovanie
1. Môže zamestnávateľ počas súčasnej situácie nariadiť zamestnancom prácu na pracovisku?
Opatrením ÚVZ SR z 12. 3. 2020 bola zakázaná prevádzka škôl a školských zariadení (okrem špeciálnych výchovných zariadení). Zákon č. 355/2007 Z. z. nedefinuje, čo sa rozumie pod pojmom prevádzka. MŠVVaŠ SR prerušilo vyučovanie na školách; prerušenie vyučovania neznamená úplnú neprítomnosť všetkých zamestnancov. Je však potrebné rozlišovať pedagogických zamestnancov a nepedagogických zamestnancov. Vo vzťahu k pedagogickým zamestnancom sa v súčasnosti postupuje prioritne podľa § 142 ods. 3 Zákonníka práce. Vo vzťahu k nepedagogickým zamestnancom je to na zvážení zamestnávateľa z hľadiska nevyhnutných úkonov prevádzky školy, kde prítomnosť zamestnanca môže byť v obmedzenom rozsahu relevantná.
V súčasnej situácii je však prioritné vnímať vo vzťahu k všetkým zamestnancom (pedagogickým zamestnancom, odborným zamestnancom, ale aj iným zamestnancom) ciele, ktoré sledujú opatrenia ÚVZ SR, a to predovšetkým aby sa ľudia stretávali minimálne a v nevyhnutnej miere. Je na zvážení zamestnávateľa, či stretávanie zamestnancov na pracovisku napriek zákazu prevádzky škôl a školských zariadení nie je v rozpore s uvedeným cieľom opatrení ÚVZ SR.
Vzhľadom na to, že v školách a školských zariadeniach nie sú deti, žiaci a poslucháči, je dôležité zohľadniť aj druh práce dohodnutý v pracovnej zmluve, resp. konkrétnu pracovnú náplň zamestnanca. Zamestnancovi prideľuje zamestnávateľ prácu podľa druhu práce dohodnutého v pracovnej zmluve.
Ak ide o pedagogického zamestnanca, resp. odborného zamestnanca, takto dohodnutý druh práce zrejme nemôže vykonávať na pracovisku. Ak nie je možné ani to, aby pedagogický zamestnanec vykonával prácu z domu (tzv. „home office“) napr. prostredníctvom elektronickej komunikácie s deťmi, podľa § 142 ods. 3 Zákonníka práce ide o „inú“ prekážku v práci na strane zamestnávateľa.
Ak ide o tzv. „nepedagogického“ zamestnanca (napr. školník), jeho prítomnosť na pracovisku môže byť v nevyhnutnom rozsahu relevantná.
Ak nie je možné ani to, aby pedagogický zamestnanec vykonával prácu z domu (home office) napr. prostredníctvom elektronickej komunikácie s deťmi, podľa § 142 ods. 3 Zákonníka práce ide o prekážku v práci na strane zamestnávateľa a zamestnávateľ mu poskytne náhradu mzdy v sume jeho priemerného zárobku.
2. Je v aktuálnej situácii rozdiel medzi pedagogickými a nepedagogickými zamestnancami v pracovnoprávnych otázkach?
Rozdiel je len z hľadiska možnosti, resp. nemožnosti vykonávania práce z domu. Napr. pri učiteľovi možno výkon práce z domu predpokladať (napr. online výučba), no pri kuchárke nie je jasné, akú prácu (v rámci druhu práce dohodnutého podľa pracovnej zmluvy) by mohla vykonávať.
3. Vzťahujú sa pracovnoprávne usmernenia ministerstva len na školy s právnou subjektivitou?
Opatrenie ÚVZ SR z 12. 3. 2020 a usmernenia MŠVVaŠ SR sa vzťahujú na školy a školské zariadenia bez ohľadu na právnu subjektivitu.
4. Môže zamestnávateľ v súčasnej situácii nariadiť zamestnancom čerpanie minuloročnej či tohtoročnej dovolenky a náhradného voľna? V akom rozsahu?
Vo všeobecnosti čerpanie dovolenky určuje zamestnávateľ po prerokovaní so zamestnancom, avšak, ako už bolo uvedené vyššie, v tejto situácii sa prioritne postupuje podľa § 142 ods. 3 Zákonníka práce, t. j. vo forme „inej“ prekážky v práci na strane zamestnávateľa.
Zároveň je potrebné aj v súčasnej situácii zohľadniť i čerpanie dovoleniek v rámci hlavných prázdnin v júli a auguste; hlavné prázdniny neboli doteraz skrátené.
Čo sa týka dovolenky na rok 2019, zamestnávateľ postupuje v súlade s § 113 ods. 2 Zákonníka práce, podľa ktorého „Ak zamestnávateľ neurčí zamestnancovi čerpanie dovolenky najneskôr do 30. júna nasledujúceho kalendárneho roka tak, aby zamestnanec vyčerpal dovolenku do konca tohto kalendárneho roka, čerpanie dovolenky si môže určiť zamestnanec“.
Náhradné voľno sa poskytuje zamestnancovi v súvislosti s prácou vykonanou nadčas. Ak sa zamestnávateľ so zamestnancom dohodli na čerpaní náhradného voľna za prácu nadčas, zamestnancovi patrí príslušná časť funkčného platu a za každú hodinu práce nadčas hodina náhradného voľna; zvýšenie podľa prvej vety zamestnancovi nepatrí. Ak zamestnávateľ neposkytne zamestnancovi náhradné voľno počas troch kalendárnych mesiacov alebo v inom dohodnutom čase po vykonaní práce nadčas, zamestnancovi patrí zvýšenie podľa prvej vety.
Z ustanovenia § 19 ods. 1 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov vyplýva, že zamestnancovi za prácu nadčas v prvom rade prináleží funkčný plat a príplatok za prácu nadčas. Na čerpaní náhradného voľna za už vykonanú prácu nadčas sa môže zamestnávateľ a zamestnanec dohodnúť, teda dohodu nie je možné zameniť jednostranným rozhodnutím zamestnávateľa.
5. Ide v súčasnej situácií o prekážku na strane zamestnávateľa? Môže v tom prípade zamestnávateľ požadovať od zamestnancov prácu z domu? Možno uplatniť § 142 ods. 4?
Pri všetkých troch skupinách zamestnancov (pedagogickí, odborní, „nepedagogickí“) je potrebné individuálne posúdiť, či zamestnanec môže vykonávať prácu aj z domu (napr. učiteľova komunikácia s použitím elektronických prostriedkov). Ak práca z domu pri danom zamestnancovi neprichádza do úvahy, postupuje sa podľa § 142 ods. 3 Zákonníka práce, podľa ktorého „Ak nemohol zamestnanec vykonávať prácu pre iné prekážky na strane zamestnávateľa, ako sú uvedené v odsekoch 1 a 2, zamestnávateľ mu poskytne náhradu mzdy v sume jeho priemerného zárobku“.
Podľa § 142 ods. 4 Zákonníka práce „Ak zamestnávateľ vymedzil v písomnej dohode so zástupcami zamestnancov vážne prevádzkové dôvody, pre ktoré zamestnávateľ nemôže zamestnancovi prideľovať prácu, ide o prekážku v práci na strane zamestnávateľa, pri ktorej patrí zamestnancovi náhrada mzdy v sume určenej dohodou najmenej 60 % jeho priemerného zárobku. Dohodu podľa prvej vety nemožno nahradiť rozhodnutím zamestnávateľa“. Uplatnenie ustanovenia § 142 ods. 4 Zákonníka práce vyžaduje písomnú dohodu zamestnávateľa so zástupcami zamestnancov. Zároveň v tejto dohode musia byť vymedzené „vážne prevádzkové dôvody“, pre ktoré zamestnávateľ nemôže zamestnancovi prideľovať prácu. Ak takáto dohoda bola uzatvorená, možno, samozrejme, postupovať podľa nej.
Ak takáto dohoda nebola uzatvorená a zároveň nie je možné, aby zamestnanec vykonával prácu z domu, ide o prekážku v práci na strane zamestnávateľa podľa § 142 ods. 3 Zákonníka práce a zamestnávateľ poskytne zamestnancovi náhradu mzdy v sume jeho priemerného zárobku.
6. Je možné prácu z domu zamestnancovi nariadiť?
Vzhľadom na to, že prácu z domu Zákonník práce bližšie neupravuje, spôsob, ako o nej bude rozhodované je vecou zamestnávateľa. Obvykle je práca z domu vnímaná skôr ako benefit, nie ako povinnosť. V kontexte § 52 ods. 5 Zákonníka práce je na výkon práce z domu potrebné splniť dve podmienky:
ide o prácu vykonávanú po dohode so zamestnancom,
Môžu však nastať okolnosti, kedy z hľadiska BOZP je žiaduce, aby k dohode medzi zamestnancom a zamestnávateľom došlo. Takouto situáciou môže byť napríklad, ak ide o zamestnanca, ktorý síce nie je v povinnej domácej izolácii nariadenej ÚVZ SR, ale nepriamo sa mohol dostať do styku s osobou, pri ktorej je riziko pozitívneho výsledku testu na korona vírus SARS-CoV-2.
7. Aké sú pravidlá pri práci z domu – tzv. „home office“?
Pri posudzovaní rámcov pre prácu z domu možno vychádzať z § 52 ods. 5 Zákonníka práce, podľa ktorého „za domácku prácu alebo teleprácu sa nepovažuje práca, ktorú zamestnanec vykonáva príležitostne alebo za mimoriadnych okolností so súhlasom zamestnávateľa alebo po dohode s ním doma alebo na inom ako zvyčajnom mieste výkonu práce za predpokladu, že druh práce, ktorý zamestnanec vykonáva podľa pracovnej zmluvy, to umožňuje“.
Podrobnosti sú vecou zamestnávateľa.
8. Ako a akým spôsobom sa má vykazovať práca z domu?
Treba vychádzať zo skutočnosti, že podmienky výkonu práce z domu za mimoriadnych okolností Zákonník práce neupravuje. Ich nastavenie je preto aj z hľadiska vykazovania vecou zamestnávateľa. Čo sa týka rozsahu, na zamestnancov škôl a školských zariadení sa štandardne neaplikuje pružný pracovný čas. Preto je relevantné vykonávanie a vykazovanie práce v rozsahu 7,5 hodiny denne. Prirodzene nejde o 7,5 hodiny vyučovania na diaľku, ale v rámci toho sú aj iné činnosti podľa dojednaného druhu práce a pracovnej náplne.
Je potrebné mať na zreteli, že výkon práce z domu je riadne plnenie pracovných povinností rovnako, ako na pracovisku, len s rozdielom iného miesta výkonu práce. Keďže zamestnávateľ má podľa § 99 Zákonníka práce povinnosť viesť evidenciu, pričom práca z domu nie je vylúčená, do úvahy prichádzajú dva základné modely. Jeden model je bez individuálneho vykazovania práce s tým, že zamestnanec bude podľa vnútorného predpisu zamestnávateľa vykonávať prácu v určitom čase, v ktorom bude aj zamestnávateľovi k dispozícii, a zároveň sa bez ďalšieho zamestnancovi v dochádzke vykáže štandardný denný pracovný fond (rovnako ako napr. pri dovolenke).
Druhým je individuálne vykazovanie práce obdobne, ako je to napr. pri dohode o vykonaní práce.
9. Majú zamestnanci nárok na stravné počas homeofficu?
Prioritne je potrebné mať na zreteli, že výkon práce z domu je riadne plnenie pracovných povinností rovnako, ako na pracovisku, len s rozdielom iného miesta výkonu práce. Za uvedených okolností platia ohľadom stravného rovnaké nároky zamestnanca, ako pri výkone práce na pracovisku.
Podľa § 91 ods. 1 Zákonníka práce zamestnávateľ je povinný poskytnúť zamestnancovi, ktorého pracovná zmena je dlhšia ako šesť hodín, prestávku na odpočinok a jedenie v trvaní 30 minút. Podľa § 152 ods. 2 Zákonníka práce nárok na poskytnutie stravy každý zamestnanec, ktorý v rámci pracovnej zmeny vykonáva prácu viac ako štyri hodiny.
Zamestnanec aj počas výkonu práce z domu musí plniť úlohy, ktoré mu uložil zamestnávateľ. Tieto úlohy by mali byť ukladané v takom množstve, aby zodpovedali dojednanej dĺžke pracovného času. To znamená, že ak zamestnanec má dojednanú pracovnú zmluvu na pracovný čas, ktorý je dlhší ako šesť hodín, predpokladá sa, že aj pri práci z domu splní podmienku výkonu práce nad štyri hodiny, a má nárok na zabezpečenie stravovania zo strany zamestnávateľa.
V súčasnej mimoriadnej situácii je ťažko predstaviteľné poskytnúť stravovanie zamestnancom, ktorí vykonávajú prácu z domu, vo vlastnom zariadení zamestnávateľa a taktiež aj ostatné stravovacie zariadenia pôsobia v obmedzenom rozsahu. Pri práci z domu je najvhodnejší spôsob poskytnúť zamestnancom stravné lístky tzv. „gastrolístky“, stravovaciu kartu alebo finančný príspevok.
V prípade, ak zamestnanci nevykonávajú prácu z domu, ale uplatňuje sa na nich ustanovenie § 142 ods. 3 Zákonníka práce, t. j. prekážka v práci na strane zamestnávateľa, zamestnanec na „stravné“ nemá nárok z dôvodu, že nespĺňa požiadavku ustanovenú § 152 ods. 2 Zákonníka práce.
10. Majú učitelia vykonávajúci prácu z domu nárok na mzdu v plnej výške?
Vykonávanie práce z domu je riadnym výkonom práce. Táto skutočnosť sama osebe nie je dôvod na prípadné „krátenie“ platu.
11. Čo v prípade, že zamestnávateľ (riaditeľ, zriaďovateľ) chce zmeniť pracovnú náplň a prideľovať zamestnancovi inú pracovnú činnosť, než akú bežne vykonáva, resp. má v pracovnej zmluve?
Zamestnávateľ prideľuje prácu podľa druhu práce dohodnutého v pracovnej zmluve. Zároveň z dohodnutého druhu práce vychádza aj pracovná náplň zamestnanca. Ak za súčasnej situácie má zamestnávateľ záujem prideľovať prácu, ktorá nezodpovedá druhu práce dohodnutému v pracovnej zmluve, toto možno riešiť iba zmenou pracovnej zmluvy, nie jednostranným rozhodnutím zamestnávateľa. Bližšie sa priamo k tejto otázke možno dozvedieť v stanovisku Inšpektorátu práce.
12. Môže zamestnávateľ v školstve využiť § 55 ods. 4 zákonníka práce a zmeniť zamestnancovi miesto výkonu práce aj náplň bez jeho súhlasu? Ak áno, ako a akým spôsobom?
Vo vzťahu k uvedenému ustanoveniu sú relevantné podmienky jeho aplikácie, t.j. „ak je to potrebné na odvrátenie mimoriadnej udalosti alebo na zmiernenie jej bezprostredných následkov“.
Rozhodujúca je definícia mimoriadnej udalosti v § 3 ods. 2 zákona č. 42/1994 Z. z., podľa ktorého ide o živelnú pohromu, haváriu, katastrofu, ohrozenie verejného zdravia II. stupňa alebo teroristický útok.
Z komentára k Zákonníku práce vydavateľstva CH Beck možno uviesť: „Cieľom preradenia zamestnanca nie je prerušenie práce, ktorú zamestnanec vykonáva, ale nevyhnutnosť preradenia na takú prácu, ktorá by odvrátila hroziacu mimoriadnu udalosť, resp. jej následky. Zamestnávateľ vo svojej pôsobnosti podľa okolností konkrétneho prípadu rozhoduje nielen o čase nevyhnutnej potreby zmeny druhu práce zamestnanca, ale aj o potrebe odvrátiť mimoriadnu udalosť alebo zmierniť jej následky. Zamestnávateľ v pracovnom poriadku môže bližšie konkretizovať mimoriadne udalosti, na odvrátenie ktorých môže zamestnanca aj bez jeho súhlasu preradiť na inú prácu, než bola dohodnutá v pracovnej zmluve.“
Ak by k mimoriadnej udalosti došlo, v konkrétnych prípadoch je potrebné posudzovať, či by pri preradení zamestnanec naozaj „odvracal“ mimoriadnu udalosť, resp. či by zmierňoval jej „bezprostredné následky“, pričom za takúto činnosť nie je možné zrejme považovať činnosti, ako napr. roznášanie letákov.
Bližšie sa priamo k tejto otázke možno dozvedieť aj v stanovisku Inšpektorátu práce.
Zároveň je potrebné mať na zreteli ciele opatrení ÚVZ SR.
13. Ako má zamestnávateľ/zriaďovateľ postupovať v prípade naplánovaných výberových konaní?
Pri výberovom konaní sa stretáva väčšie množstvo ľudí, či už sú to uchádzači o funkciu, alebo členovia výberovej komisie. V prípade výberového konania na funkciu riaditeľa školy je výberovou komisiou rada školy, ktorá musí znovu zasadať aj po výberovom konaní, pretože návrh na vymenovanie do funkcie riaditeľa školy predkladá zriaďovateľovi formou uznesenia zo zasadnutia rady školy. Zrušenie všetkých výberových konaní je na zvážení zriaďovateľa, no ich zrušenie je vhodné vzhľadom na ciele opatrení ÚVZ SR.
14. Môže dať v tejto situácií riaditeľ alebo zriaďovateľ školy výpoveď pedagogickému asistentovi? Za akých okolností?
Ak ide o pracovný pomer (bez ohľadu na to, či na dobu určitú, alebo na neurčitý čas) zamestnávateľ môže dať zamestnancovi výpoveď iba z dôvodov ustanovených v § 63 Zákonníka práce.
Ak ide konkrétne napr. o dôvod výpovede podľa § 63 ods. 1 písm. b) Zákonníka práce, t.j. nadbytočnosť, musí existovať písomné rozhodnutie zamestnávateľa alebo príslušného orgánu
o zmene jeho úloh alebo technického vybavenia,
o znížení stavu zamestnancov s cieľom zabezpečiť efektívnosť práce alebo
o iných organizačných zmenách.
Znamená to, že vyhlásenie mimoriadnej situácie, núdzového stavu, zákaz prevádzky škôl, resp. prerušenie vyučovanie nie sú samé o sebe dôvodmi na skončenie pracovného pomeru.
15. Akým spôsobom sa v tejto situácii majú ukončovať adaptačné vzdelávania zamestnancov? Je možné ho ukončiť online?
Áno, adaptačné vzdelávanie, je možné ukončiť aj „on-line“. V čase uzatvorenia škôl a školských zariadení odporúčame zamestnávateľom, ktorí sú poskytovateľmi adaptačného vzdelávania, aby využili právny stav, ktorý im umožňuje pružne zmeniť spôsob ukončenia adaptačného vzdelávania a netrvať na takom spôsobe ukončenia, ktoré vyžaduje prítomnosť detí alebo žiakov v škole (napríklad vzorová hodina). Rovnako je možné pri zmene spôsobu ukončenia adaptačného vzdelávania využiť aj „bezkontaktnosť“ vyjadrenia členov skúšobnej komisie k ukončeniu adaptačného vzdelávania. § 51 a 52 zákona č. 138/2019 Z. z., ktorými sa riadi organizovanie adaptačného vzdelávania, nijakým spôsobom poskytuje školám a školským zariadeniam všetky kompetencie, potrebné pre úspešné riešenie otázok ukončenia adaptačného vzdelávania začínajúcich pedagogických zamestnancov a začínajúcich zamestnancov.
16. Možno v tejto situácii poskytovať zamestnancovi nadčasové hodiny, ktoré má bežne v rámci rozvrhu?
17. Nie je použitie vlastných PC z domu a videokonferencia so žiakmi porušenie GDPR?
Použitie vlastných PC a videokonferencia z domu nie je porušenie GDPR. Porušením by bolo, keby sa cez videokonferenciu zbierali osobné údaje o žiakoch, učiteľoch prípadne rodičoch. To sa ale nedeje. Ide len o štandardnú elektronickú komunikáciu, ktorá je naviac kryptovaná.
18. Je potrebné riešiť zasielanie štatistických výkazov 2-04 a RIS v tomto čase?
V aktuálnej situácii, keď sú všetky školy zatvorené a osoby zodpovedné za odosielanie údajov do RISu nemajú prístup do školského informačného systému (ŠIS) alebo ho majú sťažený, vydáva Ministerstvo školstva, vedy, výskumu a športu SR toto usmernenie: Dátum, kedy končí zber údajov za marec ostáva v platnosti (5.4.2020). Školy, ktoré nemajú prístup do svojho ŠIS a nepošlú údaje za marec 2020 nebudú zo strany ministerstva sankcionované. Školy, ktoré majú prístup do svojho ŠIS, môžu údaje do RISu do tohto termínu poslať. Server RISu ich spracuje rovnako ako po iné mesiace.
19. Ako presne vypočítame priemerný plat v čase prekážky v práci?
Podľa § 142 ods. 3 Zákonníka práce, ak nemohol zamestnanec vykonávať prácu pre iné prekážky na strane zamestnávateľa, ako sú uvedené v odsekoch 1 a 2, zamestnávateľ mu poskytne náhradu mzdy v sume jeho priemerného zárobku.
Podľa § 29 ods. 2 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov, ak osobitné predpisy, ktoré sa vzťahujú na zamestnávateľov a zamestnancov podľa § 1 ods. 1, obsahujú ustanovenia o priemernom zárobku alebo o priemernej mzde, je ním funkčný plat podľa § 4 ods. 4 až 6, plat pri výkone inej práce alebo funkčný plat podľa § 30 ods. 3 priznaný zamestnancovi v čase, keď vznikol dôvod na jeho použitie.
Z uvedeného ustanovenia vyplýva, že ak zamestnanci nevykonávajú prácu a v ich prípade ide o prekážku v práci na strane zamestnávateľa podľa § 142 ods. 2 Zákonníka práce, prináleží im funkčný plat podľa § 4 ods. 4 zákona č. 553/2003 Z. z. (nie priemerný zárobok podľa Zákonníka práce).
20. Ako a či vyplácať štipendiá (z titulu hmotnej núdze, z titulu životného minima a motivačné štipendium) v čase prerušenia vyučovania v školách a školských zariadeniach v období od 16. marca do odvolania?
Ak žiak naďalej spĺňa podmienky na poskytnutie štipendia alebo motivačného štipendia, jeho vyplácanie sa mu v čase prerušenia denného štúdia nepozastavuje. Odporúčame postupovať v zmysle Čl. II ods. 1 písm. g) a h) Zmluvy o vyplácaní štipendií žiakom stredných škôl a špeciálnych škôl uzavretej medzi príslušnou školou a Centrom vedecko-technických informácií SR, kde sa uvádza, že riaditeľ školy zabezpečí vyplácanie štipendií školou a rozhodne o vyplácaní nevyzdvihnutých štipendií v mimoriadnych termínoch alebo o ich zaslaní poštovou poukážkou na adresu trvalého bydliska žiaka.
Odporúčame zabezpečiť vyplácanie štipendií v čase prerušenia denného štúdia na školách poštovou poukážkou na adresu trvalého bydliska žiaka, alebo na účet zákonného zástupcu žiaka alebo žiaka (vek 18. rokov) s deklarovaným účtovným dokladom podľa § 10 zákona č. 431/2002 Z. z. o účtovníctve v znení neskorších predpisov.
21. Ako je to so zamestnancami na dohodu, ktorí pracujú v školstve, napr. pri jazykových kurzoch a pod. Ich sa uvedené pracovnoprávne veci týkajú ináč?
Z ustanovení Zákonníka práce vyplýva, že ak učiteľ, ktorý má uzatvorenú dohodu o pracovnej činnosti napríklad „na vyučovanie cudzieho jazyka na 7 hodín týždenne“, a tieto vyučovacie hodiny (alebo časť vyučovacích hodín) po dohode s riaditeľom školy aj odučí za súčasnej mimoriadnej situácie formou online vyučovania, takto odučené hodiny (alebo ich časť) je možné vykázať v evidencii pracovného času a poskytnúť za skutočne odučené hodiny dohodnutú odmenu (alebo jej časť, ak vyučovanie bude realizované v menšom rozsahu, ako bolo dohodnuté v dohode o pracovnej činnosti).
Z hľadiska výkonu práce z domu je dôležité, že Zákonník práce neustanovuje ako povinnú náležitosť dohody miesto výkonu práce. Preto si zamestnávateľ so zamestnancom môžu v dohode o pracovnej činnosti určiť miesto výkonu práce tak v škole, ako aj mimo školy (napríklad doma), respektíve upraviť si v dohode o pracovnej činnosti aj „home office“. Ak „dohodár“ nemôže vykonávať práce z domu (napr. v prípade učiteľa vyučovať online), nie je možné mu poskytnúť odmenu, pretože dohodnutú prácu nevykonával. Na „dohodára“ sa nevzťahuje ustanovenie § 142 Zákonníka práce.
22. Môže zamestnávateľ nariadiť skrátenie práce z domu na 4 hodiny denne z dôvodu, aby nemusel platiť zamestnancom stravné?
Podľa § 52 ods. 5 Zákonníka práce sa za domácku prácu alebo teleprácu nepovažuje práca, ktorú zamestnanec vykonáva príležitostne alebo za mimoriadnych okolností so súhlasom zamestnávateľa alebo po dohode s ním doma alebo na inom ako zvyčajnom mieste výkonu práce za predpokladu, že druh práce, ktorý zamestnanec vykonáva podľa pracovnej zmluvy, to umožňuje. V kontexte § 52 ods. 5 Zákonníka práce je na výkon práce z domu potrebné splniť tri podmienky:
ide o prácu vykonávanú zamestnancom príležitostne alebo za mimoriadnych okolností,
prácu vykonáva doma so súhlasom zamestnávateľa alebo po dohode so zamestnávateľom a
druh práce podľa pracovnej zmluvy musí byť vhodný na jej výkon formou práce z domu.
Zákonník práce neustanovuje žiadne ďalšie podmienky a pravidlá vykonávania práce z domu. Je na zamestnávateľovi, aby bližšie upravil pravidlá vykonávania práce z domu vo vnútornom predpise, a to napríklad začiatok a koniec vykonávania práce z domu, začiatok a koniec online vyučovania a pod. Výkon práce z domu je riadne plnenie pracovných povinností rovnako, ako na pracovisku, len s rozdielom iného miesta výkonu práce. Za uvedených okolností platia ohľadom stravného rovnaké nároky zamestnanca, ako pri výkone práce na pracovisku.
Podľa § 152 ods. 2 Zákonníka práce nárok na poskytnutie stravy má každý zamestnanec, ktorý v rámci pracovnej zmeny vykonáva prácu viac ako štyri hodiny. Aj pri práci z domu sa predpokladá, že zamestnanec musí plniť pracovné úlohy vyplývajúce z dohodnutého druhu práce v pracovnej zmluve a tieto úlohy by mu mali byť ukladané v takom množstve, aby zodpovedali dĺžke dohodnutého týždenného pracovného času. To znamená, že ak zamestnanec u zamestnávateľa pracuje na ustanovený pracovný čas napr. na 37,5 hodín týždenne, predpokladá sa, že splní podmienku výkonu práce nad štyri hodiny.
23. Celoplošné znižovanie platov na 60 %, hrozí to? Šíri sa to internete medzi zriaďovateľmi, môžu popri tom robiť učitelia na homeoffice a dostávať nižší plat? Samosprávy si môžu ušetrené peniaze nechať?
Vykonávanie práce z domu je riadnym výkonom práce, za ktorý zamestnancovi prináleží plat. Vykonávanie práce z domu nie je dôvodom na krátenie platu.
Ak nie je možné so zamestnancom dohodnúť výkon práce z domu a nie je možné mu prideľovať prácu podľa pracovnej zmluvy, ide podľa § 142 ods. 3 Zákonníka práce o inú prekážku v práci na strane zamestnávateľa a zamestnávateľ zamestnancovi poskytne funkčný plat.
Ustanovenie § 142 ods. 4 Zákonníka práce vyžaduje písomnú dohodu zamestnávateľa so zástupcami zamestnancov. Zároveň v tejto dohode musia byť vymedzené „vážne prevádzkové dôvody“, pre ktoré zamestnávateľ nemôže zamestnancovi prideľovať prácu. Ak takáto dohoda nebola uzatvorená, a zároveň nie je možné zamestnancom prideľovať prácu podľa pracovnej zmluvy, resp. nie je možné, aby zamestnanci vykonávali práce z domu, ide o prekážku v práci na strane zamestnávateľa podľa § 142 ods. 3 Zákonníka práce a v tomto prípade zamestnancom prináleží funkčný plat.
Z uvedeného vyplýva, že ak napríklad učiteľ vykonáva prácu z domu, patrí mu plat v plnom rozsahu, zamestnávateľ nemôže za vykonanú prácu z domu plat krátiť. Ak sú zamestnanci doma, ale prácu nevykonávajú, a zároveň zamestnávateľ má uzatvorenú písomnú dohodu so zástupcami zamestnancov podľa § 142 ods. 4 Zákonníka práce, zamestnancovi prináleží najmenej 60% jeho priemerného zárobku.
24. V akej výške by mal byť vyplácaný príspevok na stravovanie?
Podľa § 152 ods. 3 Zákonníka práce zamestnávateľ prispieva na stravovanie vo výške najmenej 55 % ceny jedla, najviac však na každé jedlo do výšky 55 % stravného poskytovaného pri pracovnej ceste v trvaní 5 až 12 hodín; t. j zo sumy stravného 5,10 eura. Predmetným ustanovením sa vymedzuje rozsah príspevku zamestnávateľa z jeho nákladov/výdavkov na stravovanie zamestnancov formou rozpätia v percentách zo základu. Príspevok zamestnávateľa môže predstavovať akúkoľvek sumu v rámci rozpätia, ktoré tvorí 55 % ceny jedného hlavného jedla a 55 % sumy stravného pri pracovných cestách v trvaní 5 až 12 hodín; maximálny príspevok zamestnávateľa na jedno hlavné jedlo je 2,81 eura (55 % z 5,10 eura = 2,805 eura = 2,81 eura).
Okrem vyššie uvedeného príspevku poskytuje zamestnávateľ príspevok na stravovanie aj zo sociálneho fondu. Podľa § 7 ods. 1 písm. a) zákona č. 152/1994 Z. z. o sociálnom fonde zamestnávateľ v rámci realizácie svojej sociálnej politiky poskytuje zamestnancom z fondu príspevok na stravovanie nad rozsah ustanovený osobitným predpisom, ktorým je § 152 Zákonníka práce.
Ak hodnota jedla/stravovacej poukážky je napr. 3,00 eura, príspevok zamestnávateľa z nákladov/výdavkov je minimálne v sume 1,65 eura (55 % zo sumy 3,00 eura) a maximálny príspevok zamestnávateľa z nákladov/výdavkov je 2,81 eura (55 % zo sumy stravného 5,10 eura).
V uvedenom prípade príspevok zamestnávateľa na stravovanie je v sume 2,25 eura, ktorý pozostáva z príspevku z nákladov/výdavkov zamestnávateľa v minimálnej sume 1,65 eura a z príspevku zo sociálneho fondu v sume 0,60 eura. Zamestnanec si dopláca na jedlo v sume 0,75 eura.
1. Znamená prerušenie vyučovania v školách a školských zariadeniach aj prerušenie výučby ako takej?
ÚVZ SR rozhodol o zákaze prevádzky škôl, MŠVVaŠ SR o prerušení vyučovania na školách a školských zariadeniach. Znamená to, že deti a žiaci nemôžu byť v školách.
Neznamená to výslovne zákaz vyučovania vo všeobecnosti. Súvisí to aj so skutočnosťou, že MŠVVaŠ SR priamo vo svojom usmernení uviedlo, že riaditelia „zabezpečia podľa podmienok a možností samoštúdium žiakov prostredníctvom elektronickej komunikácie s pedagogickými zamestnancami školy“.
2. Je možné vyžadovať od rodičov, aby zabezpečovali domáce vyučovanie žiakov?
Je potrebné rozlišovať na jednej strane individuálne vzdelávanie podľa § 24 školského zákona (v rámci ktorého je možné aj domáce vyučovanie) a na druhej strane otázku, ako zabezpečiť vzdelávanie žiakov, ktorí "„ostali doma“ z dôvodu prerušenia vyučovania v školách, resp. zákaz prevádzky škôl. V tomto prípade o situáciu podľa § 24 školského zákona nejde.
Za dodržiavanie štátnych vzdelávacích programov určených pre školu, ktorú riadi, a zároveň za dodržiavanie školského vzdelávacieho programu a výchovného programu zodpovedá riaditeľ. Metódy a formy vzdelávania si pedagogický zamestnanec určuje sám.
Žiaden zákon neupravuje možnosť, aby škola/zriaďovateľ mohli za uvedených okolnosti vyžadovať od rodičov zabezpečovanie vyučovania žiakov.
V tomto prípade ide skôr o otázku možností komunikácie, a to tak na strane školy, ako aj na strane domácnosti žiaka. Ak škola aj žiak majú možnosť na vzdelávanie prostriedkami elektronickej komunikácie (resp. telefonickej komunikácie – v niektorých prípadoch), zabezpečenie je na riaditeľovi školy.
1. Akým spôsobom sa má v prípade zákazu prevádzky školy zabezpečovať starostlivosť o budovu školy?
Vo vzťahu k „nepedagogickým“ zamestnancom prichádza do úvahy režim výkonu práce na pracovisku v nevyhnutnom rozsahu, práve na účel starostlivosti o budovu.
2. V prípade nariadenia práce na pracovisku majú byť nepedagogickí zamestnanci v práci na plný pracovný čas a spoločne?
Vo vzťahu ku všetkým zamestnancom (pedagogickí zamestnanci, odborní zamestnanci, ale aj iní zamestnanci) je relevantným cieľom, ktorý sledujú opatrenia ÚVZ SR, predovšetkým to, aby sa ľudia stretávali minimálne a v nevyhnutnej miere. Je teda na zvážení zamestnávateľa, či stretávanie nepedagogických zamestnancov na pracovisku napriek zákazu prevádzky škôl a školských zariadení nie je v rozpore s uvedeným cieľom opatrení ÚVZ SR.
1. Môžu súkromné školy vyberať v súčasnosti školné?
Školné na súkromných školách právne predpisy neregulujú. Školné na súkromných materských, základných a stredných školách je len vecou zmluvného vzťahu s príslušnou školou. Školné na súkromných vysokých školách je vecou úpravy vnútorných predpisov príslušnej súkromnej vysokej školy.
1. Ako sa má vyplácať dopravné za mesiac marec, keďže deti ešte chodili 2 týždne do školy?
Príspevok na dopravné sa preplatí v súlade s § 4aa ods. 8 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov a Čl. 3 smernice č. 50/2017, ktorou sa určuje postup pri prideľovaní príspevku na dopravné podľa počtu dní prítomností žiaka v škole.
Spôsob vyplácania príspevku zákonnému zástupcovi si zabezpečuje škola vo svojej réžii. To znamená je v kompetencii školy, aký spôsob vyplácania si zvolí (účet zákonného zástupcu alebo hotovosť), resp. škola využije všeobecný predpis o prerušení plynutia lehôt a uhradí príspevok po ukončení mimoriadnej situácie.
2. Bude sa uvažovať s posunutím termínu na použitie bežných výdavkov štátneho rozpočtu z minulého roku, ktoré bolo potrebné zúčtovať do 31.3.2020?
MF SR pripravuje opatrenie, na základe ktorého bude umožnené z dôvodu pandémie posunúť lehotu na použitie bežných výdavkov štátneho rozpočtu z minulého roku 31.3.2020 do dvoch mesiacov po skončení obdobia pandémie.
www.mfsr.sk/sk/media/tlacove-spravy/ministerstvo-financii-predstavilo-opatrenia-ramci-lex-korona.html
3. Neplánuje ministerstvo posunúť stanovené termíny pre školy, zriaďovateľov a okresné úrady v sídle kraja vo veci Správy o hospodárení za rok 2019?
MŠVVaŠ SR neuvažuje s posunutím termínu na vypracovanie správy o hospodárení za rok 2019. Povinnosť vypracovať správu o hospodárení za predchádzajúci kalendárny rok ukladá školám §7 ods. 1 a 2 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov. Zriaďovatelia škôl a školských zariadení sú povinní predložiť odboru školstva príslušného okresného úradu v sídle kraja „Súhrnnú správu o hospodárení za predchádzajúci kalendárny rok" najneskôr do 15. 4. nasledujúceho kalendárneho roka.
Ministerstvo bude komunikovať s OU v sídle kraja, aby v prípade vážnych dôvodov boli zhovievaví k prípadnému omeškaniu.
4. Neplánuje ministerstvo posunúť stanovené termíny pre školy/školské zariadenia, zriaďovateľov a okresné úrady v sídle kraja vo veci vyplňovania štvrťročného výkazu o práci v školstve Škol (MŠVVŠ SR) 1-04?
MŠVVaŠ SR neuvažuje o posunutí termínu. Výkaz Škol (MŠVVŠ SR) 1-04 predkladá spravodajská jednotka v lehote do 15. kalendárneho dňa po sledovanom štvrťroku v súlade s § 35a ods. 4 zákona č. 596/2003 Z. z. o štátnej správe v školstve a školskej samospráve v znení neskorších predpisov príslušnému odboru školstva okresného úradu v sídle kraja.
5. V súvislosti s prerušením vyučovania na školách, máme otázku, či sa budú krátiť nenormatívne finančné prostriedky určené na asistentov učiteľa?
Ministerstvo školstva neuvažuje s krátením už poskytnutých finančných prostriedkov na AU na obdobie január až august 2020.​ Finančné prostriedky na osobné náklady (mzdy a platy vrátane poistného) asistentov učiteľa pre žiakov so zdravotným znevýhodnením (ďalej len "AU") boli poskytnuté v súlade s § 4a Zákona č. 597/2003 Z. z. o financovaní.
Je žiadúce, aby asistenti učiteľa aj počas prerušenia výučby na školách spolu s ostatnými pedagogickými a odbornými zamestnancami naďalej pokračovali v poskytovaní podpory žiačkam a žiakom v spolupráci so svojimi kolegami a kolegyňami.
Podporu môžu poskytovať rôznymi formami (online výučba, televízne vzdelávanie, telefonická komunikácia, príprava a zasielanie vzdelávacích materiálov poštou a i.). Vhodnú formu podpory pre žiačky a žiakov je potrebné prispôsobiť ich individuálnym potrebám a situácii s ohľadom na:
technologické vybavenie (napr. dostupnosť internetu alebo vhodného zariadenia)
vzdelávacie potreby (napr. posúdiť vhodnosť písomnej komunikácie pri ťažkostiach s čítaním a písaním a v prípade potreby upraviť vzdelávacie materiály alebo poskytnúť dieťaťu dodatočnú podporu)
podporu rodičov (napr. reálne časové možnosti venovať sa dieťaťu; hlavnú zodpovednosť za vzdelávanie dieťaťa majú niesť pedagogickí a odborní zamestnanci školy).
6. ​V súvislosti s prerušením vyučovania na školách sa pýtame, či je možné uhradiť v tejto výnimočnej situácii náklady na prevádzku a mzdy zamestnancov v podnikateľskej činnosti školy z normatívnych prostriedkov školy?
Normatívne finančne prostriedky nie sú určené na úhradu nákladov z podnikateľskej činnosti.
V prípade, že škola vykonáva nad rámec hlavnej činnosti podnikateľskú činnosť, postupuje podľa ​Metodického pokynu č. 12/2009 - R, ktorým sa určuje postup škôl a školských zariadení pri vykonávaní podnikateľskej činnosti.​ V zmysle uvedeného predpisu školy a školské zariadenia vykonávajú podnikateľskú činnosť na základe živnostenského oprávnenia. Podľa Čl. 3metodického pokynu náklady na podnikateľskú činnosť musia byť v plnej výške pokryté z jej výnosov.
Vzhľadom na to, že podnikateľská činnosť sa vykonáva na základe ​živnostenského oprávnenia, odporúčame Vám postupovať podľa platných právnych predpisov a opatrení, ktoré prijala vláda pre túto oblasť podnikania.
Normatívne finančné prostriedky, ktoré boli škole pridelené podľa zákona č. 597/2003 Z. z. o financovaní..., použije škola v súlade s § 2 ods. 3 na financovanie osobných nákladov a prevádzky výchovno-vzdelávacieho procesu.
7. Bude školám aj počas mimoriadnej situácie poskytovaný normatívny príspevok na žiaka v 100% výške? Bude v takejto výške poskytovaný aj neštátnym školám?
MŠVV a Š SR neuvažuje v čase mimoriadnej situácie o krátení normatívneho príspevku, ktorý bol pridelený v súlade s platným právnym stavom ( zákon 597/2003 Z. z. o financovaní základných škôl, stredných škôl a školských zariadení v znení neskorších predpisov a nariadenie vlády SR č. 630/2008 Z. z. ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov). Princíp pridelenia normatívnych finančných prostriedkov pre štátne a neštátne školy je rovnaký a prideľuje sa podľa počtu žiakov a normatívu pre príslušnú kategóriu školy.
Ďalšie dokumenty a stanoviská k uvedenej tematike:
Opatrenie Úradu verejného zdravotníctva SR č. OLP/2576/2020 o zákaze prevádzky zariadení pre deti a mládež.
Odborné stanoviská Inšpektorátu práce k rozličným pracovnoprávnym situáciám počas koronavírusu.
Stanovisko Slovenskej komory učiteľov k pracovnoprávnym záležitostiam.
Nové právne stanovisko Odborového zväzu OZPŠaV po novele zákona 2.4.2020
Právne stanovisko Odborového zväzu OZPŠaV
Nenašli ste odpoveď na svoju otázku? Napíšte nám ju prostredníctvom kontaktného formulára. Budeme sa usilovať odpovedať na ňu v čo najkratšom čase.

References: § 142
 § 142
 § 142
 § 142
 § 113
 § 19
 § 142
 § 142
 § 142
 § 142
 § 142
 § 52
 § 52
 § 99
 § 91
 § 152
 § 142
 § 152
 § 55
 § 3
 § 63
 § 63
 § 51
 § 142
 § 29
 § 1
 § 4
 § 30
 § 142
 § 4
 § 10
 § 142
 § 52
 § 52
 § 152
 § 142
 § 142
 § 142
 § 142
 § 152
 § 7
 § 152
 § 24
 § 24
 § 4
 Čl. 3
 §7
 § 35
 § 4
 Čl. 3
 § 2